Pia Olsen Dyhr (SF), 2009-12-03:
Jeg synes, det er en lidt syret oplevelse efter debatten i fredags at opleve, at både miljøministeren og i virkeligheden også Venstre, og jeg gætter på også De Konservative, efterfølgende vil støtte, at nu skal vi gøre noget mod hormonforstyrrende stoffer, for de er et stort problem.
Man er villig til at lave lovgivning, og man er også villig til at tvinge EU til at gå foran på området her ved at vise, at vi kender vejen i Danmark.
Det er jo næsten tilbage til de gode gamle Svend Auken-tider, og jeg bliver mildest talt en lille smule begejstret.
Men det var i hvert fald ikke det, der var kendetegnende for debatten i fredags, og derfor synes jeg, det er på tide, regeringen får styr på, hvad det i virkeligheden er, regeringen vil med hormonforstyrrende stoffer.
Er det et problem, man kun tager alvorligt, hvis det havner i Miljøministeriet, eller er ministeren villig til at sætte foden for døren og sige, at det her er altså regeringens politik og ikke kun Miljøministeriets politik?
SF har længe kæmpet for at få de hormonforstyrrende stoffer ud af de mange hverdagsprodukter, vi forbrugere hele tiden benytter.
Jeg mener derfor, det er en god start at få parabenerne ud af de kosmetiske produkter til børn, for vi ved, at børn er en ekstremt udsat gruppe, og det er derfor ekstra vigtigt, vi tager hensyn til deres sundhed.
Det er jo grotesk, at man i dag fra producenternes side fylder hormonforstyrrende stoffer i produkter til børn, og det er faktisk fuldt uforståeligt og på tide, vi får sat en stopper for det.
Vi ved jo nemlig, at der findes gode alternativer til de parabener; de kan udfylde præcis den samme funktion, men de er langt mindre farlige for mennesker og miljø, så det er blot et spørgsmål om vilje.
Men det er altså utrolig besværligt for den enkelte forbruger, at man selv skal lave en sondering af hele markedet, før man kan finde det rigtige produkt, så når producenterne ikke selv er villige til at tænke over, hvad de propper i vores børn, mener jeg simpelt hen, vi nødt til at tvinge armen om på dem.
Jeg mener, vi er nødt til at vedtage et forbud mod parabener i kosmetik til børn.
Jeg synes, det er lidt tankevækkende, at når man står over for en creme fyldt med parabener, er det faktisk mere farligt at putte den på huden end at hælde den ind i munden og videre ned i mavesækken.
Det er jo netop, fordi huden er et af de områder, hvor den kommer i direkte kontakt med blodet, i modsætning til hvis vi hælder den i maven.
Generelt er jeg egentlig grundlæggende imod, at man laver forbud mod noget, der er EU-reguleret.
Det er grundsubstansen i mit princip: Jeg mener egentlig ikke, man bør lave lovgivning om noget, der er EU-reguleret.
Men i det her tilfælde mener jeg, det er nødvendigt, at Danmark viser Kommissionen, at EU er nødt til at lave lovgivning på dette område, og viser den, at man er et foregangsland, og at de så må følge efter med EU-lovgivning.
I virkeligheden kan jeg ikke forestille mig Kommissionen komme efter Danmark med en løftet pegefinger og sige: Kan I så putte hormonforstyrrende stoffer i produkter til børn!
Det tror jeg simpelt hen ikke Kommissionen kunne holde til, og slet ikke efter den store europæiske debat vi har haft i forbindelse med Lissabontraktaten.
Når nu Miljøstyrelsen selv i sin kampagne »65.000 grunde til bedre kemi« fraråder forældre at bruge produkter med ethyl- og propylparabener til deres børn, skal vi så ikke én gang for alle forbyde brugen af parabener i kosmetik til børn?
Jeg er meget positiv over for ministerens tilgang til det her; at han er villig til at lave en fælles beretning.